《次韵待制王公出示李公丞相鼓山唱和之什不揆》
宋代·苏籀

颙昂经世量，超轶尘秕净。
猗欤寻山屐，泛矣随波艇。
颜笔振岩崖，戎眼清光镜。
平籋青云步，何如苍藓蹬。
忘怀挈伯鸦，寓意弹韶磬。
物外赤松期，域中兜率夐。
江溟嘘吸际，霞祲廓亏映。
龙象千礎攒，簦屩十方并。
弥天各纵辩，酌海终弗罄。
公侯诚得一，品物将大定。
瞿昙旧摽蕝，嵌洞尤奇胜。
雷唱涧流回，石刻惟人竞。
半山琅玕响，一井玻瓈莹。
松风瀑水合，时鸟慁人听。
慷慨羊邹游，雍容裴白并。
溪谷有佳色，题品益光幸。
渭滨行将猎，诏促预参乘。
王公居客右，羊舌偕赵孟。
小人缪好事，大册挟晨暝。
击节穆清风，续骚聊比兴。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。